Indrukke van 'n Oraniër in Wuhan/Sjina - Orania Beweging
Indrukke van 'n Oraniër in Wuhan/Sjina
Nov 15, 2016 | Nuus | 9 comments
Die verskil in ervaring om vir twee jaar in Orania te bly en dan na Wuhan, die 5de grootste stad in Sjina te trek is redelik drasties, van 1 300 mense na 'n bevolking van 8 000 000 ! Die eerste ding wat vir my uitgestaan, of eerder oorweldig het van Wuhan, is die skaal van die stad en die aanhoudende konstruksie. Orals waar jy gaan is daar geel hyskrane, die massiewe "boorpunte" wat die tonnels grawe vir moltreine en gepaardgaande blou afskorting borde, en die verskeidenheid konstruksie geluide wat daarmee gepaard gaan. Wuhan se moltreinstelsel gaan bv. een van die dae vergelykbaar wees met die van Seoul in Suid-Korea. Dieselfde kan eintlik gesê word van alle metropole in Sjina.
Behalwe vir die moltreinstelsel in die stede, is daar ook hoëspoedtreine tussen die stede. Wuhan, is redelik sentraal geleë, en alle groot stede is plus minus bereikbaar binne 5 ure. As die stad bietjie verder is, dan ry die trein net 'n bietjie vinniger!
Daar word gesê dat die meeste van die huidige Sjina in der waarheid vanaf die 1950's dateer. Wuhan het tradisioneel uit drie dorpe bestaan totdat dit saamgesmelt het in een groot stad, met dit Yangtserivier wat daardeur vloei. Mao Tse-Dong (die kommunistiese leier van Sjina van 1949-1976) het na bewering in onstabiele tye oor die Yangtse geswem as 'n gebaar om sy teenstanders te herinner aan sy krag!
Ander uitgewekenes waarmee ek tot dusvêr gesels het, sê dat Wuhan drasties oor die laaste 7 tot 8 jaar uitgebrei het, met nuwe woongebiede wat verrys soos paddastoele. Die area waar ek woon, "Future City", met die moltreinlyn wat ons bekruip, is 'n goeie voorbeeld.
As daar een ding is waarmee ek 'n bietjie teleurgesteld met Wuhan is, is dit juis die gebrek aan tradisionele geboue. Ek het gedink hier sal meer ou geboue, torings, of bruggies wees wat langs die nuwe geboue staan maar dit is nie so nie. Die ou Sjina is blykbaar nog hier, maar mens sal 'n trein moet vat om dit te sien.
Ek het bv. gelees van 'n "Yellow Crane" toring in Wuhan wat 4 000 jaar oud is. Die werklikheid is egter dat die toring al talle kere herbou moes word as gevolg van brande en oorloë, met die huidige weergawe van die toring wat nie eers op dieselfde plek as die oorspronklike staan nie! Die mees indrukwekkende "Yellow Crane" torings in Wuhan is dan amper al die geel konstruksie-hyskrane.
As iemand wat Orania se ontwikkeling vir die afgelope ses jaar entoesiasties dophou, en selfs as toergids gewerk het om die ontwikkeling uit te wys aan ander mense, en dan in 90% van die kere beїndruk is met Orania se ontwikkeling, was ek ietwat aarde toe gebring deur die skaal van ontwikkeling in Sjina. Die slotsom waartoe ek gekom het, is dat daar tog iets is wat Orania en Sjina se ontwikkeling in gemeen het, en dit is 'n driehoek.
Die driehoek is die sterkste vorm in die natuur. As jy triangulasie verstaan, kan jy enigiets bou, van hyskrane, tot bruë en 'n stad! Orania se skaal is natuurlik baie kleiner as die van Sjina, maar dit wat bereik is met die uiters beperkte hulpbronne en mense, in 'n uiters ongunstige politieke klimaat is niks minder as indrukwekkend nie. Die skaal verskil, maar die vorm is dieselfde!
Nog iets waarop ek perspektief gekry het in Sjina, is hoe skoon Orania is. Van die strate, tot die restaurante en die swembad en natuurlik die magtige Oranje! Dit maak 'n mens lus om jou krag ten toon te stel en Vrystaat toe te swem!
Willem Fourie	on November 15, 2016 at 6:00 nm
Geagte mnr van As,
Baie dankie vir die ongelooflike vergelyking.
Kan ek vra hoe u nou oor Orania voel (na so 'n blootstelling), en wat is daar wat ons kan gebruik (of naboots) asb?
Sterkte daar in die vreemde
Willem van As	on November 16, 2016 at 9:00 vm
Goeiedag mnr Fourie, dankie vir die mooi woorde. Alhoewel ek nie altyd met hom saamstem nie, dink ek dat Naill Fergasun 'n punt of twee beet het met sy ontleding van hoekom die Weste die dominante beskawing op aarde geword het.
Hy verwys daarna as die "killer apps", die instellings wat die Weste ontwikkel het wat daartoe gely het. Volgens hom is die rede vir Sjina se ongelooflike groei omdat hulle hierdie instellings nageboots het. So my antwoord op wat Orania by Sjina kan leer, is dat Orania leer by en min of meer in voeling bly met ons Westerse herkoms en instellings, dis wat Sjina gedoen het!
Die antwoord op die eerste vraag is dat ek hoop Orania ontwikkel tot uitsonderlike Afrikanerstad. Prof. Koos Malan beskryf Orania, as 'n anker vir Afrikaners, waar hulle ook al is. Dit is hoe ek daaroor voel.
Groete uit Sjina
Sebastiaan	on November 18, 2016 at 7:52 vm
Al mag Sjina se ekonomiese ontwikkeling indrukwekkend wees, bou hulle myns insiens met die uitgangspunt van die Weste in die 1950's: alles moet groot en funksioneel en op die massa en op kommersialisme gerig wees, natuur en volhoubaarheid speel geen rol nie. Die gevolg is besoedeling, verkeersknope, siektes ens. Ons moet eerder 'n landelike stad bou, met veel openbare ruimtes, parke, lae-digtheid behuising, kulturele plekke soos museums, biblioteke, teaters ens.
Willem van As	on November 18, 2016 at 10:33 vm
Ek dink jy is reg, en ek sal ook eerder in die tweede een wil bly.
Babs Brouwer	on November 28, 2016 at 5:26 nm
Ek stem verseker saam met Sebastiaan en Willem.
Al die dinge wat hy opgenoem het, is so belangrik vir die mens se
behoeftes, anders as die gejaag na groot vertoon en geld.
Willem Fourie	on November 17, 2016 at 1:20 nm
Dankie vir die insiggewende antwoord
Mooi loop daar in die vreemde
Wynand	on November 28, 2016 at 7:49 nm
Dankie Willem, wat 'n lekker artikel om te lees; leersaam en interessant geskryf. Hoop om meer daarvan te kry!